Врз основа на член 15 став (3) од Законот за задолжително капитално финансирано пензиско осигурување („Службен весник на Република Македонија**”** бр. 29/2002, 85/2003, 40/2004, 113/2005,29/2007, 88/2008, 48/2009, 50/2010,171/2010, 36/2011, 98/2012, 13/2013, 164/2013, 44/2014, 192/2015 30/2016, 21/2018 и 245/2018 и Службен весник на Република Северна Македонија” бр. 180/2019, 103/2021, 86/2025 и 114/2025) и член 26 став (3) од Законот за доброволно капитално финансирано пензиско осигурување („Службен весник на Република Македонија” бр. 07/2008, 124/2010, 17/2011 и 13/2013 и Службен весник на Република Северна Македонија” бр. 103/2021) Советот на експерти на Агенцијата за супервизија на капитално финансирано пензиско осигурување, на седницата одржана на ??.??.2025 година, донесе,

ПРАВИЛНИК ЗА ПОБЛИСКИТЕ УСЛОВИ ЗА ОСНОВАЊЕ НА ПЕНЗИСКИ ДРУШТВА

Член 1

Со овој правилник поблиску се пропишуваат условите за основање на друштва за управување со задолжителни пензиски фондови утврдени со член 14 и 15 од Законот за задолжително капитално финансирано пензиско осигурување и условите за основање на друштва за управување со доброволни пензиски фондови и друштва за управување со задолжителни и доброволни пензиски фондови од член 24, 25 и 26 став (1) и (2) од Законот за доброволно капитално финансирано пензиско осигурување, од страна на домашни и странски правни лица.

Член 2

Друштво за управување со задолжителни пензиски фондови, друштво за управување со доброволни пензиски фондови и друштво за управување со задолжителни и доброволни пензиски фондови (во натамошниот текст пензиско друштво) може да основа едно правно лице или група правни лица – домашни или странски, согласно Законот за задолжително капитално финансирано пензиско осигурување и Законот за доброволно капитално финансирано пензиско осигурување

Член 3

 51% или повеќе од основната главнина на пензиското друштво поседува едно правно лице или група на правни лица кои дејствуваат заеднички согласно Законот за трговски друштва.

Член 4

(1) Кога основач на пензиско друштво е едно правно лице, тоа треба да има главнина и/или сопствени средства во износ и под услови утврдени со закон, соодветно на видот и дејноста на основачот а доколку е група правни лица, секое поединечно правно лице од групата треба да има главнина и/или сопствени средства во износ и под услови утврдени со закон, соодветно на видот и дејноста на основачот.

(2) Износот на главнината или на сопствените средства треба да биде потврден од страна на надворешен овластен ревизор.

(3) За надворешни овластени ревизори во смисла на став (2) од овој правилник се сметаат: Deloiite and Touche, Ernste and Joung, KPMG Pricewatrherhouse Co.

**Член 5**

(1) Правното лице, односно групата правни лица основачи на пензиско друштво треба да има постојан менаџерски тим (орган на управување) составен од компетентни, стручни и искусни лица, кој има и лица одговорни за: правни работи, внатрешна ревизија, маркетинг, управување со средства и сметководство.

(2) Под компентентни, стручни и искусни лица во смисла на став 1 на овој член се сметаат лица кои имаат:

а)високо образование односно прв циклус на студии според ЕКТС од акредитирана високообразовна установа, и

б) најмалку пет години релевантно искуство поврзано со управување со пензиски фонд, во друштво за управување со средства, банка, осигурително друштво или друго друштво за финансиски услуги или три години работно искуство како лице со посебни права и одговорности во наведените институции.

**Член 6**

Кога како основач се јавува странска финансиска институција, кредитниот рејтинг треба да биде издаден од една од следниве реномирани меѓународни кредитни рејтинг агенции: Moody's Investor Services, Inc. ("Moody's"), Standard&Poors Corp. ("S&P") или Fitch IBCA ("Fitch").

 (2) Покрај агенциите од став (1) на овој член, како реномирани меѓународни кредитни рејтинг агенциии се сметаат и:

а) A.M.Best Co. ("Best"), кога се работи за осигурителни компании и

б) Dun & Bradstreet, кога се работи за други финансиски институции или правни лица.

Член 7

Доколку дојде до промена на воспоставените односи согласно член 14 ставови (3) и (4) од Законот за задолжително капитално финансирано пензиско осигурување и член 24 ставовите (3), (4), (5) (6), (7), (8) и (9) од Законот за доброволно капитално финансирано пензиско осигурување, односно доколку:

а) некој од основачите на едно друштво за управување со задолжителни пензиски фондови се спои или изврши друга статусна промена со основач на друго друштво за управување со задолжителни пензиски фондови по издавањето на дозволата за основање на друштво за управување со задолжителни пензиски фондови и одобрението за управување со задолжителни пензиски фондови, тој основач:

 - веднаш ја известува Агенцијата за супервизија на капитално финансирано пензиско осигурување (во понатамошниот текст: Агенцијата) за тоа спојување или друга статусна промена,

 - ги оттуѓува сите свои акции во едно од друштвата за управување со задолжителни пензиски фондови кога постојат само две друштва за управување со задолжителни пензиски фондови, во рок од шест месеци по спојувањето или статусната промена, согласно Законот за задолжително капитално финансирано пензиско осигурување и

- ги оттуѓува сите свои акции во едно од друштвата за управување со задолжителни пензиски фондови или врши спојување на двете друштва за управување со задолжителни пензиски фондови и двата задолжителни пензиски фонда доколку постојат повеќе од две друштва за управување со задолжителни пензиски фондови, во рок од шест месеци по спојувањето или друга статусната промена, согласно Законот за задолжително капитално финансирано пензиско осигурување.

б) некој од основачите на едно друштво за управување со доброволни пензиски фондови се спои или изврши друга статусна промена со основач на друго друштво за управување со доброволни пензиски фондови по издавањето на дозволата за основање на друштво за управување со доброволни пензиски фондови и одобрението за управување со доброволни пензиски фондови, тој основач:

 - веднаш ја известува Агенцијата за тоа спојување или другата статусна промена, и

 - ги оттуѓува сите свои акции во едно од друштвата за управување со доброволни пензиски фондови или ги спојува друштвата за управување со доброволни пензиски фондови и доброволните пензиските фондови, во рок од шест месеци по спојувањето или другата статусна промена, согласно Законот за доброволно капитално финансирано пензиско осигурување.

в) некој од основачите на едно друштво за управување со задолжителни и доброволни пензиски фондови се спои или изврши друга статусна промена со основач на друго друштво за управување со задолжителни и доброволни пензиски фондови по издавањето на дозволата за основање на друштво за управување со задолжителни и доброволни пензиски фондови и одобрението за управување со задолжителни и доброволни пензиски фондови, тој основач:

 - веднаш ја известува Агенцијата за тоа спојување или другата статусна промена, и

 - ги оттуѓува сите свои акции во едно од друштвата за управување со задолжителни и доброволни пензиски фондови или ги спојува друштвата за управување со задолжителни и доброволни пензиски фондови и задолжителните и доброволните пензиските фондови, во рок од шест месеци по спојувањето или другата статусна промена, согласно Законот за доброволно капитално финансирано пензиско осигурување.

Член 8

Со денот на влегување во сила на овој правилник престанува да важи Правилникот за поблиските услови за основање на пензиски друштва („Службен весник на Република Македонија” бр. 138/2008, 154/2010 и 45/2011).

Член 9

Овој правилник влегува во сила наредниот ден од денот на објавувањето во “Службен весник на Република Северна Македонија”.

Претседател на Совет на експерти

Ремзи Бајрами